Cerović: Korupcija i birokratija usporavaju investicije
Direktorka vašingtonskog ogranka "Kongresa srpskog ujedinjenja", Ivana Cerović govori povodom 20 godina od osnivanja organizacije
"Dvadesetu godišnjicu smo obeležili u Klivlendu gde je sve i počelo pre 20 godina. Ovom prilikom naša ogranizacija želi da da se zahvali gradonačelniku Klivlenda, koji je tokom naše konvencije u našu čast i čast srpsko-američke zajednice postavio srpsku zastavu na gradskoj skupštini Klivlenda. Želimo takodje da se zahvalimo senatoru Džordžu Vojnoviču, kome smo odali priznanje za njegov rad u Senatu i zahvalili se ljudima koji vode srpsko-američki odbor u Kongresu, a to su kongresmenka Melisa Bin i kongresmen Den Barton, koji su prisustvovali konvenciji i ovom prilikom čestitali dvadesetogodišnjicu. Naravno, naša konvencija ne bi imala toliki uspeh da nije naših ljudi na lokalnom nivou koji izuzetno puno rade, a to su Aleks Mačeski, koji je omogućio da srpska poslovna delegacija ima izuzetno uspešne sastanke, kao i Mira i Milan Damjanović iz Klivlenda, koji su nam takodje izuzetno puno pomogli." : "Pokrili smo više različitih tema koje su od izuzetnog interesa našoj zajednici. Jedna od tema je bila prednosti i problemi, kao i neke mogućnosti ulaganja u Srbiji. Neki od problema koje smo razmatrali su restitucija i rehabilitacija, gde mislimo da je potrebno više zalaganja u Srbiji, da bi se neki od tih problema rešili, jer imamo familije kojima je negde posle Drugog svetskog rata oduzeta imovina i bilo bi važno da im se ta imovina vrati. Jedan od problema sa kojima se susrećemo je i korupcija, a to je istovremeno i problem za investiranje. Da bi na neki način doprineli rešavanju tog problema mi smo ovom prilikom gospodji Verici Barać i njenom timu dodeli nagradu za borbu protiv korupcije. Problemi sa kojim se strani investitori suočavaju su takodje birokratske procedure u Srbiji, koje bi na neki način mogle da se pojednostavne i olakšaju uopšte čitav proces investiranja. Još jedan od problema sa kojima smo se susreli je problem sudstva pošto mislimo da bi na neki način efikasnije sudstvo i te kako doprinelo poboljšavnju klime za investiranje. Jedan od interesantnih panela bio je i onaj na kome je učestvovao jedan od osnivača Egzita, gospodin Dušan Kovačević. On je predstavio plan na koji bi način i kako imidž Srbije u svetu mogao da se popravi. To je bilo izuzetno interesantno za naše članove i bilo je puno dobrih ideja." "Mi smo u prošlih par godina dosta radili na reorganizaciji naše organizcije i to je rezultiralo interesantnim projektima na kojima smo radili. Jedan od projekata je popis stanovništva u SAD, 2010. godine, kako bi dobili približniji broj naših ljudi koji žive u SAD. Takodje, sličan projekat smo započeli u Kanadi, gde će zvanični popis biti obavljen iduće godine u maju. Takodje ćemo nastaviti sa srpsko-američkim profesionalnim umnožavanjem, što je izuzetno značajno i daje mogućnost ljudima u SAD i Srbiji da olakšaju način nalaženja kontakta i poslovno povezivanje. Još jedan od značajnih projekata, koji je trenutno za nas ovde najznačajniji je projekat registrovanja srpskih glasača u SAD za kongresne izbore 2. novembra, koji su veoma značajni za našu zajednicu. Inače, cilj naše organizacije u budućnosti je da podržimo demokratsko uključivanje i aktiviranje ljudi kako u Srbiji, tako i u SAD, u demokratske procese, kako bi doveli do promena na lokalnom nivu, eventualno možda i medjunarodnom.